Maana 75nan: Babilonɛ dugu kɔnɔ
ISRAƐLKA minnu tun kalannen bɛ kosɛbɛ, masakɛ Nebukadnezar ye olu bɛɛ cɛ ka taa ni u ye Babilonɛ. O mɔgɔ kalannenw la, kamalennin minnu tun cɛ ka ɲi ani minnu tun hakili ka di ka tɛmɛ tɔw bɛɛ kan, masakɛ ye olu ta ka bɔ tɔw cɛ la. I ɲɛ bɛ kamalennin naani minnu na yan yɔrɔ la, olu ye o mɔgɔ talen dɔw ye. Kelen ye Daniɛl ye. Babilonɛkaw ye saba tɔw tɔgɔ da ko Sadrak, Mesak, ani Abɛd-Nego.
Nebukadnezar tun b’a fɛ o kamalenninw ka kalan san saba kɔnɔ, walisa kɔfɛ u ka baara kɛ a ka palɛ la. O san saba kalan kɔfɛ, minnu hakili ka di ka tɛmɛ tɔw bɛɛ kan, a tun bɛna olu dɔrɔn ta walisa u ka ale dɛmɛ ka jamana kunkow ɲɛnabɔ. O la sa, kalan tun ka kan ka kɛ waati min kɔnɔna na, masakɛ tun b’a fɛ kamalenninw ka kɛnɛya kosɛbɛ, ani ka fanga fana sɔrɔ o waati kɔnɔna na. O kosɔn, a y’a fɔ a ka baarakɛdenw ye ko ale ni a ka denbaya bɛ dumuni min kɛ, ani u bɛ diwɛn min min, ko o fɛn kelenw ka di kamalenninw ma.
E ka Daniɛl lajɛ. I b’a dɔn a bɛ ka min fɔ Nebukanezar ka baarakɛden kuntigi Aspenaz ye wa? Daniɛl bɛ k’a fɔ a ye ko masakɛ bɛ fɛn duman minnu dun, ko ale t’a fɛ ka olu dun. O ye Aspenaz jɔrɔ kosɛbɛ. A ko: ‘Aw ka kan ka fɛn min dun, ani ka fɛn min min, masakɛ ye o fɔ. Ni aw ma kɛ mɔgɔ kɛnɛman ye i n’a fɔ kamalennin tɔw, a bɛna ne faga.’
Aspenaz tun ye cɛ min bila Daniɛl ni a teri saba ka ko kunna, Daniɛl taara o cɛ fɛ k’a fɔ a ye ko: ‘Ne b’i deli i ka nakɔ kɔnɔfɛnw di an ma ka dun, ka ji gansan di an ma ka min tile 10 kɔnɔ k’a filɛ. O tile 10 kɔfɛ, kamalennin minnu bɛ masakɛ ka dumunifɛnw dun, i ka anw ɲɛda ni olu ɲɛda lajɛ walisa k’a dɔn kɛnɛya bɛ minnu ɲɛda kan ka tɛmɛ tɔw kan.’
Cɛ sɔnna o ma. Tile 10 dafara tuma min na, Daniɛl ni a teri saba tun bɔlen bɛ mɔgɔ kɛnɛmanw fɛ ka tɛmɛ kamalennin tɔw bɛɛ kan. O kosɔn, cɛ sɔnna k’u to u ka nakɔ kɔnɔfɛnw dun masakɛ ka dumunifɛnw nɔ na.
San saba banna tuma min na, kamalenninw bɛɛ nana Nebukadnezar ɲɛkɔrɔ. A kɛlen kɔ ka kuma u bɛɛ fɛ, masakɛ y’a ye ko Daniɛl ni a teri saba de hakili ka di ka tɛmɛ tɔw bɛɛ kan. O la sa, a ye olu to a fɛ yen walisa u k’a dɛmɛ palɛ la. Masakɛ tun mana Daniɛl ni Sadrak ni Mesak ni Abɛd-Nego ɲininka fɛn o fɛn na, walima a tun mana ko gɛlɛn minnu da u ɲɛkɔrɔ, Daniɛl ni a teriw tun bɛ o fɛnw jaabiw, walima o kow ɲɛnabɔcogo dɔn ka tɛmɛ Nebukadnezar ka sarakalasebagaw ni a ka hakilitigiw kan siɲɛ 10.
Daniɛl 1:1-21.
Ɲininkaliw
- Kamalenin naani minnu filɛ ja kan, olu ye jɔni ye? Mun na u bɛ Babilonɛ?
- Nebukadnezar ye fɛɛrɛ jumɛnw tigɛ kamalenin naani ko la? A y’a fɔ a ka baarakɛdenw ye u ka mun kɛ?
- Daniɛl ye mun ɲini ale ni a teriw ka dumuni ni u ka fɛn minta ko la?
- U kɛlen ka nakɔ kɔnɔfɛnw dun tile tan kɔnɔ, Daniɛl ni a teri saba ɲɛda tun bɛ cogo jumɛn na, ni i tun ye olu ɲɛda ni kamalenin tɔw ɲɛda suma ɲɔgɔn ma?
- Daniɛl ni a teri saba nana masakɛ ka palɛ la cogo di? U tun ka fisa ni Nebukadnezar ka sarakalasebagaw ni a ka hakilitigiw ye sira jumɛn fɛ?
Ɲininkali wɛrɛw
- I ka Daniel 1:1-21 kalan.
Ni an b’a fɛ ka kɔrɔbɔli dɔ kun walima ka fiɲɛ dɔ kɛlɛ, an ka kan ka cɛsiri sugu jumɛn kɛ? (Dan. 1:8; Jen. 39:7, 10; Gal. 6:9)
Cogo jumɛnw fɛ bi denmisɛnw bɛ se ka kɔrɔbɔ walima ka su ka don fɛnw na minnu bɛ jate i ko ‘dumunifɛn dumanw’? (Dan. 1:8; Nt. 20:1; 2 Kɔr. 6:17-7:1)
Heburu kamalenin naani ka Bibulu kɔnɔ maana b’an dɛmɛ ka nafa don dɔnniya sɔrɔli la cogo di? (Dan. 1:20; Esa. 54:13; 1 Kɔr. 3:18-20)
dyu_Latn bam_Latn bam_Latn bam_Latn bam_Latn bam_Latn bam_Latn nus_Latn bam_Latn bam_Latn dyu_Latn dyu_Latn bam_Latn dyu_Latn bam_Latn dyu_Latn bam_Latn bam_Latn bam_Latn